Lasem, Rembang

Lasem (carakan: ꦭꦱꦼꦩ꧀, hanzi: 啦森) iku salah sawijiné kacamatan ing Kabupatèn Rembang, Jawa Tengah, Indhonésia. Lasem manggon ana ing pasisir Pulo Jawa sisih lor (Pantura Jawa). Lasem iki kondhang diarani minangka negri Cina Cilik ing tanah Jawa.

 Géografi 
Kacamatan Lasem dumunung ana ing wewengkon Kabupatèn Rembang ing sisih wétan, kurang luwih 12 km sisih wétan saka punjer parèntah Kabupatèn Rembang. Wates-watesing Kacamatan Lasem yaiku:

 Ing sisih lor winatesan karo Segara Lor/Segara Jawa
 Ing sisih wétan winatesan karo Kacamatan Sluké
 Ing sisih kidul winatesan karo Kacamatan Pancur
 Ing sisih kulon winatesan karo Kacamatan Rembang 

Kacamatan Lasem nduwèni wewengkon wiwit Segara Lor nganti Gunung Lasem ing sisih kidul, jembaré wewengkon 4.503,80 Ha.

 Sujarah 
Sujarah lasem bisa karuntut saora-orané saka jaman Majapait. Ing jaman Majapahit Lasem nduwèni kalungguhan minangka kaya déné kadipatèn sing dadi parèntah dhaèrah ana ing sajroning paprèntahan negara agung Majapait. Panguwasa dhaèrah ing Lasem iki anandhang gelar "bhre" (gelar panguwasa dhaèrah ing sajroning negara agung Majapahit, lumrahé isih kasandhang déning para sentana dalem). Miturut sapèrang sumber salah sawijiné sing jumeneng dadi Bhre Lasem yaiku Dyah Dhuhita Indu Dèwi, adhi Prabu Hayam Wuruk (Sri Rajasanagara).

Sabubaré Majapait, Lasem gonta-ganti lumebu ana sajroning krananing praja-praja ing Tanah Jawa; wiwit Demak, Pajang, lan pungkasan Mataram. Ing abad 18, 17 November 1943 Sri Susuhunan Pakubuwana II lan VOC anggawé mupakat lumantar Prajanjèn Jepara sing salah sawijiné isiné mènèhaké Pasisir Lor Pulo Jawa (kalebu Lasem) marang VOC. Ing jaman saterusé kalungguhan Lasem kaowah dadi tlatah sing dumunung ana wewengkoné Kabupatèn Rembang. Durung ana sumber sujarah utawa panlitèn faktual sing bisa njlèntrèhaké kanthi rinci babagan iki. Ing taun-taun lan abad sabanjuré Lasem tetep dadi kutha plabuhan sing ramé katekan bangsa manca lan para sudagar utamané bangsa Cina sing mampir banjur manggon ana ing Lasem. 

Lasem kondhang diarani Nagri Cina Cilik ing Tanah Jawa jalaran Lasem ing rikala semana, sakurang-kurangé wiwit abad XIV wus dadi papan jujugan para sudagar Cina sing arep dedagang ana ing Nuswantara utamané Pulo Jawa. Katrangan iki kadukung bukti kanthi Klenthèng Cu An Kiong sing wus madeg nalika abad XV ing Lasem. Ing abad XVIII kampung Pacinan ing Kutha Lasem saya ngrembaka, apa manèh sabanjuré prastawa Gègèr Pacinan ing Batawi tahun 1743 sing nyebabaké migrasi (playonan) gedhèn para bangsa Tionghoa metu saka Batawi sing golèk pepanggonan anyar sing ayem lan aman. Para sudagar Cina iki uga ngrembakakaké sektor indhustri lan kanuragan kayata: bathik, tègel, kanthi candhu.

 Pariwisata 
Lasem kalebu salah sawijining kutha lawas sing isih angadeg ing bumi Indhonésia. Akèh papan lan objèk sing ngawrat sujarah, seni, budaya, lan elmu sing bisa jujugan wisata kayata:

 Klenthèng Cu An Kiong
 Klenthèng Gie Yong Bio
 Masjid Jami Lasem
 Musiyum Bathik Telung Negari 
 Musiyum Nyah Lasem
 Lorong Kampung Pacinan Lasem
 Omah Oei

 Bathik 
Para sudagar Cina ora amung dedagang ing Kutha Lasem, para sudagar iki uga nggawa lan ngenalaké teknik mbathik marang para warga masyarakat Jawa ing Lasem. Wiwit pungkasan abad XVIII nganti sadurunge Perang Donya II iku dadi jaman kamulyaning indhustri bathik ana ing Lasem. Bathik Lasem yaiku jinis bathik sing wujud lan ngrembaka ana ing Lasem, bathik iki nduwèni corak lan warna khas sing awujud saka unsur-unsur alam ing Lasem kayata kewan, tuwuhan, lan tlatah pinggir segara. Bathik Lasem uga isih kagolong jinis bathik pasisiran sing duwé warna cerah utamané abang lan motif manéka rupa. Motif Bathik Lasem ora luput saka unsur seni Cina sing wus lebur karo budaya Nuswantara utawa kerep diarani budaya Cina Peranakan.

Ing Lasem uga ngrembaka sing diarani Bathik Telung Negari, Bathik Telung Negari yaiku bathik kasil akulturasi budaya Jawa lan Cina sing ngleburaké gaya bathik saka 3 negari: Surakarta, Pekalongan, lan Lasem. Bathik iki nduwèni werna khas yaiku abang, biru, lan soklat kanthi campuran motip klasik kraton, pasisiran, uga peranakan. Bathik iki ing jaman biyen kudu digarap ana ing telung panggonan sing béda: ing Lasem bathik iki diwènèhi werna abang, ing Pekalongan bathik iki banjur diwènèhi werna biru, lan ing Surakarta bathik iki diwènèhi werna soklat.

 Gladri 

 Rujukan 

Kategori:Kacamatan ing Kabupatèn Rembang
Kategori:Kacamatan ing Jawa Tengah

Kategori:WikiWastra